Raleigh 30. októbra (TASR) - Lietadlo, v ktorom sedel demokratický viceprezidentský kandidát John Edwards s manželkou Elizabeth, sa muselo v piatok krátko po štarte vrátiť na letisko do Raleighu v štáte Severná Karolína.
Na jeho palube totiž explodovala batéria v kamere televízneho štábu, ktorý Edwardsa sprevádzal.
K incidentu došlo asi päť minút po štarte. Deväťvoltová lítiová batéria po výbuchu vzbĺkla, no ochrankári požiar ihneď uhasili. Zranený nebol nikto.
Požiar sa odohral v časti lietadla vyhradenej pre novinárov. Edwards a jeho manželka sedeli v prednej časti stroja.
Po technickej kontrole lietadlo pokračovalo podľa plánu v lete do Ohia, kde Edwards absolvuje posledné mítingy pred utorňajšími prezidentskými voľbami.